ร้านนี้เคยทานที่สาขาเอกมัยไปครั้งนึงเมื่อนานมาแล้ว ตอนนั้นก็รู้สึกเฉยๆไม่ได้ชอบอะไรเป็นพิเศษ แต่มาวันนี้ลองของร้านนี้เป็นครั้งที่สองในชีวิต ณ สาขา เซ็นทรัลพลาซ่าเวสต์เกต ซึ่งเพิ่งเปิดตัวไปได้อย่างอลังการเมื่อไม่นานมานี้ เดินขึ้นไปชั้น2 ตัวร้านจะอยู่ด้านหน้าสุดของห้างเลย เนื่องจากเรามาทานกันวันธรรมดาและเป็นเวลาบ่ายแล้ว คนจึงไม่เยอะเท่าไหร่ เข้าไปในร้านมีลูกค้านั่งทานอยู่เพียงแค่โต๊ะเดียวเท่านั้น พนักงานก็คอยกุลีกุจอเข้ามาให้ข้อมูลและต้อนรับเป็นอย่างดี เนื่องจากช่วงนี้มีโปรโมชั่นเปิดร้านใหม่ ทุกเมนูลด50% ฟังไม่ผิดจริงๆครับ ลดครึ่งราคา!!! ทำให้เราไม่ลังเลเลยที่จะเลือกทานร้านนี้ โดยดูจากเมนูข้าวห่อไข่ ส่วนมากก็จะราคาประมาณ 170++ แถมยังมีออปชั่นให้เลือกอีกเพียบ เช่น เพิ่มท้อปปิ้งต่างๆหรือทำเป็นลาวาสไตล์ก้ได้ ซึ่งล้วนแล้วแต่ต้องเพิ่มเงินทั้งสิ้น โดยรวมๆถ้าไม่มีดครึ่งราคา ข้าวห่อไข่เหล่านี้น่าจะตกอยู่ที่ราคาประมาณ 200 บาทขึ้นไป ซึ่งส่วนตัวเราคิดว่าแพงไปหน่อย แต่ถ้าได้ลดครึ่งราคาแบบช่วงนี้ ถือว่าคุ้มค่าอย่างแรงเลยครับ ความประทับใจแรกคือ พนักงานเอาเมนูมาให้แล้วไม่ยืนคอยที่โต๊ะ ให้เราค่อยๆบรรจงเลือกไปได้อย่างพิถีพิถัน^^ เมนูที่สั่งไปก็มี ข้าวห่อไข่หน้าหมูทงคตสึราดแกงกะหรี่, ข้าวห่อไข่สไตล์พิซซ่าญี่ปุ่น, และฟิชแอนด์ชิป ซึ่งไปทานกันแค่ 2 คน ดูจากรูปนึกว่าประมาณจะน้อยๆเลยประมาท สั่งไป 3 อย่างข้างต้น ปรากฎว่าพออาหารมาเสริฟถึงกับตะลึง เนื่องจากปริมาณของแต่ละจานค่อนข้างเยอะเลยทีเดียว คือจริงๆมา 2 คน สั่งแค่ 2 อย่างก็อิ่มแล้วล่ะครับ ทำให้สุดท้ายแล้ว ทานไม่หมด ฮ่าๆๆๆๆ ส่วนด้านรสชาติของอาหารนั้น ข้าวหน้าแกงกะหรี่ทำน้ำแกงได้หอมรสชาติเค็มตัดกับหวานนิดๆกำลังดี ไม่มีรสเผ็ดเลย ส่วนหมูทอดนั้นชิ้นหนาไปนิดนึง ทำให้รู้สึกเหนียวไปหน่อย ส่วนข้าวสไตล์พิซซ่าญี่ปุ่นอันนี้อร่อยเลยครับ ติดใจมาก ตัวน้ำซอสหอม ด้านในจะผัดข้าวกับกะหล่ำปลีและหมูสามชั้นรวมกัน ทำได้ดีทีเดียว ส่วนฟิชแอนด์ชิปที่จริงก็อร่อยนะแต่เนื่องจากอิ่มมาก เลยทานไม่หมดและคิดว่าเลี่ยนไปนิดนึง โดยรวมถือว่ารสชาติผ่านนะสำหรับร้านข้าวห่อไข่ร้านนี้ แต่ราคาค่อนข้างแรงไปหน่อยสำหรับเรา